SUSITARIMAS DĖL PAGRINDINIŲ sutarčių 2022-11-04 NR. VPS-41 ir 2023-12-27 Nr. VPS-79 paKEITIMO PAGAL VPĮ 89 STR. 1 D. 3 p. ir VPĮ 89 STR. 1 D. 5 P.

2023-12-29 Nr.VPS-83

 **UAB „HSC Baltic“ (toliau - Rangovas)**, atstovaujama generalinio direktoriaus Rimvydo Beržonskio, veikiančio pagal bendrovės įstatus, ir

 **BĮ Šiuolaikinio meno centras** (toliau - **Užsakovas**), atstovaujama direktoriaus Kęstučio Kuizino, veikiančio pagal įstatus,

 toliau kartu šiame susitarime Rangovas ir Užsakovas vadinami „Šalimis“, o kiekvienas atskirai - „Šalimi“,

 ATSIŽVELGDAMOS Į TAI, KAD:

 A. Šalys sudarė dvi viešojo pirkimo pagrindines sutartis 2022-11-04 Nr. VPS-41 ir 2023-12-27 VPS-79 dėl Parodų rūmų, Vokiečių g. 2, Vilniuje, kapitalinio remonto ir tvarkybos darbų (toliau – **Sutartys**) dėl kurių sudaromas šis susitarimas. Sutartys buvo sudarytos preliminarios viešojo pirkimo darbų sutarties Nr. VPS-34 pagrindu (toliau – **Preliminarioji sutartis**).

 B. Sutarčių vykdymo metu Šalims paaiškėjo nenumatytos aplinkybės (techniniame projekte nebuvo numatyti atitinkami sprendiniai ar numatytieji nebuvo tikslūs), kurios Šalims lėmė poreikį tikslinti Sutarčių vykdymo apimtį ir, be kita ko, Rangovui atlikti papildomus darbus lygiagrečiai su kitais Sutartyse numatytais darbais:

 (i) techniniame projekte 20.016-TP-E dalyje buvo nenumatyti svarbūs projekto sprendiniai, kurių veikimą yra būtina užtikrinti;

 (ii) serverinėje nebuvo numatyta oro kondicionavimo sistema, kuri yra būtina, kad serverinėje esanti įranga neperkaistų ir nekiltų kitų papildomų pavojų;

 (iii) esami techninio projekto sprendiniai nėra pakankami Užsakovo pakeistai pastato energetinei klasei, t.y. C klasei pasiekti;

 (iv) griovimo darbų apimtyje nebuvo numatyti pagrindinio pastato plokščio stogo pasluoksnių ir plokščio stogo tarpo tarp šėdinių stoglangių pasluoksnių ardymo ir atliekų išvežimo darbai;

(v) techniniame projekte 20.016-TP-SK dalyje nebuvo įvertinti sienų šiltinimo detalių sprendiniai užtikrinantys sienų rasos tašką, dėl ko tapo reikalinga pakeisti visus techniniame projekto šiltinimo sprendinius ir atlikti su tuo susijusius papildomus darbus;

(vi) techniniame projekte 20.016-TP-GS dalyje nebuvo įvertinti dūmų šalinimo sprendiniai iš pastato, dėl ko tapo reikalinga atlikti papildomus dubų šalinimo įrengimo ant pastato stogo darbus;

(vii) techniniame projekte 20.016-TP-SA dalyje buvo klaidingai nurodyta esama betoninė perdanga dėl ko reikėjo pakeisti aptariamos perdangos įrengimo sprendinį ir atlikti su tuo susijusius papildomus darbus;

(viii) tvarkybos darbo projekte 20.016-TvDP-SK dalyje nebuvo numatyta apatinių santvarų zonos stiprinimo darbai dėl to kilo poreikis atlikti papildomus stiprinimo darbus;

(ix) techninio projekto 20.016-TP-SK dalyje buvo numatytas netinkamas ransijos stiprinimo mazgas, kurį buvo būtina perprojektuoti, taip pat papildomai sustiprinti virš ransijos esantį mūrą ir atlikti su tuo susijusius papildomus darbus;

(x) techninio projekto 20.016-TP-SK dalyje buvo numatyta įrengti savistovės metalo konstrukcijos liftą, kuris netenkino techninio projekto 20.016-TP-GS dalyje numatytų priešgaisrinių reikalavimų dėl ko kilo poreikis pakeisti projektinius sprendinius ir patį liftą atliekant papildomus darbus;

(xi) techninio projekto 20.016-TP-ŠT/ŠVOK dalyse buvo netinkamai įvertinti šilumos tiekimo sistemos galia, dėl ko atlikus perskaičiavimą kilo poreikis atlikti papildomus darbus;

(xii) techninio projekto 20.016-TP-VN dalyje buvo numatytas per mažas gaisrinių skydų ir vamzdyno kiekis dėl ko kilis poreikis atlikti papildomus darbus;

(xiii) techninio projekto 20.016-TP-SK dalyje buvo netinkamai suprojektuota vidinio kiemelio ST3 detalė dėl ko kilo poreikis pakeisti vidinio kiemelio detalę ir atlikti papildomus darbus;

(xiv) nedetalizuotose patalpose reikalinga pravesti visų inžinerinių tinklų magistralinius vamzdynus ir sustiprinti pastato pirmo aukšto perdangas iš apačios, tačiau tai atlikti trukdė šiose patalpose esanti apdaila ir senos inžinerinės sistemos dėl ko kilo poreikis atlikti papildomus demontavimo darbus,

ir kt.

 C. Dėl aukščiau išvardintų nenumatytų aplinkybių nepriklausančių nuo Rangovo darbai pagal Sutartis negali būti pabaigti 2023 metais, kaip buvo numatyta finansavimo sąlygose:

Kaip nurodyta Preliminariosios sutarties 1.4 punkte, Sutarčių vykdymas finansuojamas ES fondų lėšomis pagal projektus: *ES fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę „Aktualizuoti kultūros paveldo objektus“ projektą Nr. 07.1.1-CPVA-V-304-01-0017 „Šiuolaikinio meno centro modernizavimas“  ir   ES fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“  priemonę „Valstybei nuosavybės teise priklausančių pastatų atnaujinimas (II)" projektą "Šiuolaikinio meno centro modernizavimas"  Nr. 04.3.1-VIPA-T-113-02-0001.*

ES fondų lėšos Sutarčių vykdymui gali būti naudojamos ne vėliau nei iki 2023 m. gruodžio 31 d., todėl Rangovo padėtis dėl kilusių nenumatytų aplinkybių pasikeičia taip, kaip nebuvo numatyta sudaromose Sutartyse, t. y. Rangovas neturi garantijų, kad Užsakovas turės galimybę apmokėti už darbus atliktus po 2023 m. gruodžio 31 d.

D. Siekiant tęsti darbų vykdymą Rangovas reikalauja garantuoti atliktų darbų apmokėjimą.

E. Užsakovas sutinka garantuoti atliktų darbų apmokėjimą toliau nurodytomis sąlygomis. Užsakovas dalies neatliktų darbų pagal Sutartis sumą perves į šiam mokėjimui skirtas Rangovo sąskaitas, esančias AB Šiaulių banke (toliau - Bankas), jei Rangovas pateiks Užsakovui banko garantijas, kad pervestomis lėšomis Rangovas neturės teisės pilnai disponuoti iki Šalys pasirašys ataskaitinio laikotarpio Atliktų darbų aktus. Disponavimas pagal šį susitarimą Užsakovo pervestomis lėšomis draudžiamas iki faktinio darbų atlikimo ir jų priėmimo ataskaitinio laikotarpio Atliktų darbų aktais dėl tos priežasties, kad šis Sutarčių pakeitimas nepažeistų Šalių ekonominės pusiausvyros taip, kaip nebuvo numatyta pirminėse Sutartyse, t. y., kad Rangovas faktiškai apmokėjimą gautų tik po darbų atlikimo ir priėmimo. Rangovui neatlikus darbų Bankas turi įsipareigoti neatliktų darbų sumą grąžinti Užsakovui.

 F. Šalys turi teisę keisti Sutarčių sąlygas, vadovaujantis Viešųjų pirkimų įstatymo (toliau – VPĮ) 89 straipsnio nuostatomis. Šis susitarimas sudaromas remiantis toliau nurodytais VPĮ 89 straipsnio pagrindais.

G. Vadovaujantis **VPĮ 89 straipsnio 1 dalies 3 punktu *(nenumatytos aplinkybės)***, Sutartis gali būti keičiama neatliekant naujos pirkimo procedūros, kai *„pakeitimo poreikis atsirado dėl aplinkybių, kurių protinga ir apdairi perkančioji organizacija negalėjo numatyti, ir kai kartu yra šios sąlygos:*

 *a) pakeitimas iš esmės nepakeičia pirkimo sutarties ar preliminariosios sutarties pobūdžio;*

 *b) atskiro pakeitimo vertė neviršija 50 procentų pradinės pirkimo sutarties vertės. Tokiais pakeitimais negali būti siekiama išvengti šiame įstatyme pirkimui nustatytos tvarkos taikymo“.*

H. Vadovaujantis **VPĮ 89 straipsnio 1 dalies 5 punktu *(neesminiai keitimai)***, Sutartis gali būti keičiama neatliekant naujos pirkimo procedūros, kai pakeitimas, neatsižvelgiant į jo vertę, nėra esminis, kaip nustatyta VPĮ 89 straipsnio 4 dalyje. Pakeitimas sutarties galiojimo laikotarpiu laikomas esminiu, kai juo pakeičiamas pirkimo sutarties bendrasis pobūdis. Minėtame VPĮ straipsnyje nurodyta, jog bet kuriuo atveju esminiais pirkimo sutarties pakeitimais laikomi tokie pakeitimai, kai tenkinama bent viena iš šių sąlygų:

 *„1) pakeitimu nustatoma nauja sąlyga, kurią įtraukus į pradinį pirkimą būtų galima priimti kitų kandidatų paraiškų, dalyvių pasiūlymų ar pirkimas sudomintų daugiau tiekėjų;*

 *2) dėl pakeitimo ekonominė pirkimo sutarties ar preliminariosios sutarties pusiausvyra pasikeičia tiekėjo, su kuriuo sudaryta ši sutartis, naudai taip, kaip nebuvo aptarta pradinėje sutartyje;*

 *3) dėl pakeitimo labai padidėja pirkimo sutarties ar preliminariosios sutarties apimtis;*

 *4) kai tiekėją, su kuriuo sudaryta pirkimo sutartis ar preliminarioji sutartis, pakeičia naujas tiekėjas dėl kitų priežasčių, negu VPĮ 89 straipsnio 1 dalies 4 punkte nurodytos priežastys“.*

I. Teismų praktikoje išaiškinta, jog vienintelė aplinkybė, jog viešojo pirkimo sutarties pakeitimo poreikis kilo dėl objektyvių sutarties vykdymo sunkumo priežasčių, negali pateisinti viešojo pirkimo sutarties pakeitimo teisėtumo, jei dėl šio pakeitimo viešojo pirkimo konkurso metu, labai tikėtina, būtų dalyvavę daugiau tiekėjų. Vis dėlto ši tikimybė neturi būti vertinama atsietai nuo pirkimo objekto, viešojo pirkimo sąlygų, *a fortiori*, sutarties trukmės, galimo tiekėjų rato ir pan., todėl tik tai, kad tam tikros sąlygos keičiamos, *per se* neturėtų reikšti esminio pakeitimo, neatsižvelgus į konkretaus atvejo aplinkybes. Sprendžiant dėl pakeitimo teisėtumo, kasacinio teismo vertinimu, taip pat svarbios ir aplinkybės, dėl kurių kilo poreikis keisti sutartį, ir jų vertinimas. Šiuo aspektu kasacinio teismo pažymėta, kad tiekėjui nepripažįstama išskirtinė, kitus pirkime dalyvavusius ar potencialius tiekėjus diskriminuojanti padėtis, jei situacijoje keisti viešojo pirkimo sutarties nuostatas atsidurtų bet kuris kitas ūkio subjektas (Lietuvos Aukščiausiojo Teismo Civilinių bylų skyriaus 2020 m. spalio 14 d. nutartis civilinėje byloje Nr. e3K-3-39-378/2020. Teismų praktika. 2020, 54, p. 177-227).

J. Šis susitarimas pilnai atitinka VPĮ 89 straipsnio 1 dalies 3 punkto *(nenumatytos aplinkybės)* ir VPĮ 89 straipsnio 1 dalies 5 punkto *(neesminiai keitimai)* sąlygas, kadangi:

- pakeitimas iš esmės nepakeičia Sutarčių pobūdžio;

- pakeitimo vertė neviršija 50 procentų kiekvienos pradinės Sutarties vertės;

- pakeitimu nustatoma nauja sąlyga, kurią įtraukus į pradinį pirkimą pirkimas nesudomintų daugiau tiekėjų;

- dėl pakeitimo ekonominė Sutarčių pusiausvyra nepasikeičia Rangovo naudai;

- dėl pakeitimo nekeičiama Sutarčių apimtis.

ŠALYS SUSITARIA:

 1. SUTARčių SĄLYGŲ PAKEITIMAS

 1.1. Sutarčių Specialiosios sąlygos papildomos nauju 18 ir 19 punktais:

 *„18.* *Užsakovas dalies neatliktų darbų pagal Sutartis sumas (844399,45 Eur pagal 2022-11-04 pagrindinę sutartį Nr. VPS-41*  ir *603 835,67 Eur pagal 2023-12-27 pagrindinę sutartį Nr. VPS-79) perves į sąskaitą LT957189900005732526 (844399,45 Eur) ir į sąskaitą LT687189900005732527 (603 835,67 Eur), esančias AB Šiaulių banke (toliau - Bankas), kai Rangovas pateiks Užsakovui Banko garantiją, kad pervestomis lėšomis Rangovas neturės teisės pilnai disponuoti iki Šalys pasirašys ataskaitinio laikotarpio Atliktų darbų aktus. Disponavimas pagal šį susitarimą Užsakovo pervestomis lėšomis draudžiamas iki faktinio darbų atlikimo ir jų priėmimo ataskaitinio laikotarpio Atliktų darbų aktais dėl tos priežasties, kad šis Sutarčių pakeitimas nepažeistų Šalių ekonominės pusiausvyros taip, kaip nebuvo numatyta pirminėse Sutartyse, t. y., kad Rangovas faktiškai apmokėjimą gautų tik po darbų atlikimo ir jų priėmimo ataskaitinio laikotarpio Atliktų darbų aktais. Rangovo neatliktų darbų sumą Bankas turi įsipareigoti grąžinti Užsakovui.*

*19. Užsakovas, vadovaudamasis Lietuvos Respublikos pridėtinės vertės mokesčio įstatymo (toliau – PVM įstatymo) 96 straipsnio 1 dalies 3 punktu, PVM, apskaičiuotą už PVM įstatymo 7 straipsnio 4 punkte numatytus statybos darbus, kurie turės būti atlikti pagal 2022-11-04 pagrindinę sutartį Nr. VPS-41 ir 2023-12-27 pagrindinę sutartį Nr. VPS-79 sumoka Valstybinei mokesčių inspekcijai prie Lietuvos Respublikos finansų ministerijos avansu tą pačią dieną, kurią perveda lėšas Rangovui pagal aukščiau pateiktą 18 punktą.“.*

1.2. Kitos Sutarčių nuostatos, nenurodytos šio susitarimo dėl Sutarčių pakeitimo 1.1 punkte lieka nepakeistos.

 2. KITOS NUOSTATOS

 ​2.1. Susitarimas įsigalioja, kai jį pasirašo abi Sutarties Šalys.

​ 2.2. Susitarimas laikomas neatskiriama pagrindinių sutarčių dalimi, atitinkamai 2022-11-04 pagrindinės sutarties Nr. VPS-41 ir 2023-12-27 pagrindinės sutarties VPS-79.

​ 2.3. Susitarime naudojamų sąvokų reikšmės atitinka Sutartyse pateiktus sąvokų apibrėžimus.

​

2.4. Susitarimas pasirašomas Šalių atstovų elektroniniais parašais.

 ŠALIŲ JURIDINIAI ADRESAI, REKVIZITAI IR PARAŠAI

**RANGOVAS** **UŽSAKOVAS**

**UAB „HSC Baltic“** **BĮ „Šiuolaikinio meno centras“**

Gabijos g. 32, 06155 Vilnius Vokiečių g. 2, 01130 Vilnius

Juridinio asmens kodas 300130281 Juridinio asmens kodas 291424950

PVM mokėtojo kodas LT100001802611    PVM mokėtojo kodas LT914249515

Banko sąsk. Nr. LT07 7044 0600 0772 9902 Banko sąsk. Nr. LT114010051003260562

Bankas SEB Bankas Bankas Luminor Bank

Tel. (8 5) 65033527   Tel. (8 5) 262 98 91‬

El. p. info@hsc.lt    El. p. info@cac.lt

Gen. direktorius Direktorius

Rimvydas Beržonskis Kęstutis Kuizinas